“เกศรา” เผยหุ้นไทยร่วงแรงจากปัจจัยตปท. เชื่อ 2H59 ผลประกอบการบจ.ดีขึ้น
"เกศรา" เผยหุ้นไทยร่วงแรงจากปัจจัยตปท. มองปัจจัยในประเทศยังดี เชื่อ 2H59 ผลประกอบการบจ.จะดีขึ้นตามนโยบายการลงทุนภาครัฐฯ 
7 ม.ค. 2559

นางเกศรา มัญชุศรี กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยถึงกรณีที่ดัชนีปรับตัวลดลงแรงกว่า 30 จุดในช่วงบ่ายวันนี้ (7 ม.ค.) ว่า เป็นผลจากปัจจัยจากต่างประเทศ โดยเฉพาะตลาดหุ้นจีนที่ระงับการซื้อขายในวันนี้ หลังใช้เซอร์กิตเบรกเกอร์เนื่องจากดัชนีร่วงกว่า 7% ทำให้นักลงทุนมองเป็นผลลบต่อตลาดหุ้น และส่งผลตลาดทั่วโลก
อย่างไรก็ตามปัจจุบันตลาดได้รับปัจจัยต่างประเทศเข้ามามาก ขณะที่ปัจจัยในประเทศยังดีอยู่ โดยเชื่อว่าในช่วงครึ่งหลังของปี 59 ผลประกอบการบริษัทจดทะเบียนน่าจะปรับดีขึ้นตามนโยบายการลงทุนภาครัฐเข้ามาช่วย 
ทั้งนี้ หากนักลงทุนมีความพร้อมในการลงทุนระยะยาว ยังสามารถทยอยเก็บหุ้นได้ แต่ในระยะสั้น แนะนำให้ระมัดระวังลงทุน และรอจังหวะการลงทุน อย่างไรก็ตามในส่วนมาตรการทางตลาดฯคงไม่มีอะไรเพิ่มเติมออกมา รวมทั้งในส่วนกองทุนพยุงหุ้น ก็ยังไม่มีความคิดในส่วนนี้ออกมา แต่มาตรการที่จะทำได้ คือความร่วมมือกับทางกองทุน โบรกเกอร์ ในการเปิดสัมมนาให้ข้อมูลนักลงทุน